钦定古今图书集成/方舆汇编/职方典/第1514卷 > 《永宁舟中》明·何景明
## 钦定古今图书集成/方舆汇编/职方典/第1514卷 > 《永宁舟中》明·何景明

霜降水还漕，舟行不觉劳。顺风吹浪疾，乱石下滩高。
渔舫依红蓼，人家住白茅。乡园待归客，应已熟香醪。

镇沅府《建置沿革考　　　　　　》《通志》本府

古西南极边地名按板，濮洛杂蛮所居。原为沅江罗必甸官户籍，历代无考。唐蒙氏为银生府之地，其后金齿、僰彝夺之。宋段氏莫能复。元初始内附，立威远州，属威楚路，后置按板寨，属元江路总管府。明洪武三十三年，改置镇沅州，永乐四年，升为府。

皇清因之，领长官司二

禄谷寨长官司

明永乐十年置

皇清因之。

者乐甸长官司

汉时为荒服地。唐蒙氏属马龙、他郎二甸，地曰猛摩彝，名“者岛” ，以银生府管之，为阿僰诸部所据，段氏莫能复。元至元间，属他郎甸管民官隶元江路。明洪武末，始设长官司，隶布政使司。

皇清因之。